stanford-oval/wikipedia huggingface dataset:
การ์โล อูร์บานี
การแพร่ระบาดของโรคซาร์ส

ช่วงปลายเดือนกุมภาพันธ์ พ.ศ. 2546 อูร์บานีถูกเรียกตัวไปยังโรงพยาบาลฝรั่งเศสฮานอย (L'Hôpital Français De Hanoï) เพื่อตรวจดูอาการของจอห์นนี เฉิน นักธุรกิจชาวอเมริกันที่ล้มป่วยกระทันหันขณะเดินทางด้วยเครื่องบินไปยังสิงคโปร์ ซึ่งตอนแรกคณะแพทย์ลงความเห็นว่าเป็นกรณีร้ายแรงของโรคไข้หวัดใหญ่ อย่างไรก็ตาม อูร์บานีตระหนักได้ว่าอาการป่วยของเฉินน่าจะเป็นโรคติดต่อร้ายแรงชนิดใหม่ เขาได้เตือนองค์การอนามัยโลกในทันที ส่งผลให้เกิดการตื่นตัวรับมือโรคระบาดครั้งใหญ่ซึ่งมีประสิทธิผลมากที่สุดในประวัติศาสตร์ นอกจากนี้เขายังได้โน้มน้าวกระทรวงสาธารณสุขเวียดนามให้เริ่มดำเนินการคัดแยกผู้ป่วยและคัดกรองผู้เดินทาง เพื่อลดอัตราการแพร่ระบาดของโรคให้ช้าลง
ในวันที่ 11 มีนาคม เขาเดินทางออกจากฮานอยไปยังกรุงเทพมหานคร ประเทศไทย เพื่อเข้าร่วมการประชุมและบรรยายประเด็นปรสิตในเด็ก เขารู้สึกตัวว่ามีไข้ขณะอยู่บนเครื่องบิน เพื่อนร่วมงานของเขาที่พบกันที่สนามบินจึงเรียกรถพยาบาลมารับ ทั้งคู่นั่งห่างจากกันเป็นระยะ 8 ฟุต ขณะรอรถพยาบาลซึ่งมาถึงในอีก 90 นาทีถัดมา เนื่องจากรถพยาบาลต้องแวะรับชุดและอุปกรณ์ป้องกันโรคติดต่อก่อน
เสียชีวิต

อูร์บานี ติดโรคซาร์สมาจากคนไข้ที่เขารักษาในฮานอย ห้องผู้ป่วยแยกที่โรงพยาบาลในกรุงเทพของเขาถูกจัดขึ้นมาเป็นการเฉพาะและต้องสื่อสารกับบุคคลภายนอกผ่านโทรศัพท์ภายในเท่านั้น แม้แต่จูเลียนา คีออร์รีนี ผู้เป็นภรรยา ก็มีโอกาสได้เข้าพบขณะมีสติเพียงแค่ครั้งเดียวเท่านั้น และได้บ่นว่าเป็นพฤติกรรมที่ไม่รับผิดชอบต่อลูก ๆ วัย 4 - 17 ปี ทั้งสามคนของเขา จากการเอาชีวิตไปเสี่ยงกับการรักษาคนไข้ดังกล่าว แต่เขาตอบกลับว่า "ถ้าหากผมไม่ทำงานในส่วนนี้ แล้วผมจะมาอยู่ตรงนี้เพื่ออะไร? จะให้อ่านอีเมลล์ ไปงานสังสรรค์ค็อกเทล และทำงานจำเจไปวัน ๆ เช่นนั้นหรือ?" ต่อมาอาการของเขาทรุดหนักจนต้องใช้เครื่องช่วยหายใจ และช่วงเวลาสั้น ๆ ที่เขามีสติ เขาได้ขอบาทหลวงให้บาทหลวงประกอบพิธีศีลสุดท้าย (last rites) และเก็บเนื้อเยื่อปอดของเขาไว้เพื่อการวิจัยทางการแพทย์ (อ้างอิงจากสถานเอกอัครราชทูตอิตาลีประจำประเทศไทย) อูร์บานีเสียชีวิตเมื่อเวลา 11 นาฬิกา 45 นาทีของวันที่ 29 มีนาคม พ.ศ. 2546 รวมระยะเวลาในการรักษาผู้ป่วยหนัก (intensive care) ทั้งสิ้น 18 วัน
แหล่งข้อมูลอื่น

Urbani International
Associazione Italiana Carlo Urbani
Lucia Bellaspiga: Carlo Urbani. Il primo medico contro la SARS, 2004
carlo-urbani-center.org
| ฐานข้อมูลการควบคุมรายการหลักฐาน  |
| --- | --- |
นานาชาติ:  FAST  ISNI  VIAF  เวิลด์แคต 
ประจำชาติ:  เยอรมนี  อิตาลี  สหรัฐ  ญี่ปุ่น  เช็กเกีย 
อื่น ๆ:  IdRef
หัวท้ายตายก่อน

| หัวท้ายตายก่อน |
| --- | --- |
ประเภท: เกมโชว์
พิธีกร: เกียรติ กิจเจริญ
ประเทศแหล่งกำเนิด: ประเทศไทย
ภาษาต้นฉบับ: ภาษาไทย
จำนวนฤดูกาล: 3
จำนวนตอน: 208
การผลิต
ผู้อำนวยการผลิต: พิลาวัลย์ บัวงาม
ผู้อำนวยการสร้าง: อรวรรณ ศิลป์เศวตร์ อุทุมพร เข็มทอง
สถานที่ถ่ายทำ: สตูดิโอเวิร์คพอยท์
กล้อง: หลายกล้อง
ความยาวตอน: 75–85 นาที
บริษัทผู้ผลิต: เวิร์คพอยท์ เอ็นเทอร์เทนเมนท์ โมชั่นคอนเทนต์กรุ๊ป
ออกอากาศ
เครือข่าย: ช่องเวิร์คพอยท์
ออกอากาศ: 11 มกราคม 2564 (2564-01-11) – 30 ธันวาคม 2567 (2567-12-30)
หัวท้ายตายก่อน (อังกฤษ: First and Last Thailand) เป็นรายการโทรทัศน์ประเภทเกมโชว์ที่ผู้เข้าแข่งขันต้องพยายามแข่งขันกันเพื่อไม่ให้ถูกกำจัดออกในฐานะ "หัว" และ "ท้าย" ในเกมต่าง ๆ จำนวน 4 เกม และคนสุดท้ายที่อยู่ในตำแหน่ง "กลาง" ในทุกรอบ จะได้รับของรางวัล โดยบริษัท เวิร์คพอยท์ เอ็นเทอร์เทนเมนท์ จำกัด (มหาชน) และ Motion Content Group ซื้อลิขสิทธิ์จากบีบีซี เอ็นเตอร์เทนเมนต์ ของสหราชอาณาจักร นำมาผลิตในรูปแบบของประเทศไทย ดำเนินรายการโดย กิ๊ก - เกียรติ กิจเจริญ ออกอากาศทุกวันจันทร์ เวลา 20:05 - 21:30 น. ทางช่องเวิร์คพอยท์ เริ่มออกอากาศครั้งแรกเมื่อวันที่ 11 มกราคม พ.ศ. 2564 และจะยุติการออกอากาศในวันที่ 30 ธันวาคม พ.ศ. 2567 โดยหลังจากนั้นได้นำเกม ตายไม่รู้ตัว ที่เคยมีอยู่หลายรูปแบบในหัวท้ายตายก่อน มาทำเป็นรายการใหม่ชื่อ Good Bye ตายไม่รู้ตัว ออกอากาศต่อจากหัวท้ายตายก่อน
หัวท้ายตายก่อนเป็นรายการที่สร้างปรากฏการณ์รายการเกมโชว์ที่ถูกพูดถึงอย่างกว้างขวางอีกครั้งของช่องเวิร์คพอยท์ มีเรตติ้งในระดับสูงในแต่ละตอน และเกม จำนวนลับ นับให้ถูก ยังถูกพูดถึงในส่วนของโจทย์เพลงประจำสัปดาห์อย่างกว้างขวาง
รูปแบบรายการ > รอบปกติ

ในการแข่งขันแต่ละครั้ง จะมีดารานักแสดงมาเป็นผู้เข้าแข่งขันจำนวนครั้งละ 9 คน เพื่อแข่งขันกันในเกมจำนวนครั้งละ 4 เกม ซึ่งจะสลับสับเปลี่ยนไปในการคัดผู้เข้าแข่งขันแต่ละรอบในทุก ๆ สัปดาห์ โดยในแต่ละรอบ ผู้เข้าแข่งขันต้องพยายามแข่งขันด้วยการ "เดาใจ" ทั้งตนเองและคนอื่น ๆ รวมถึงใช้การตัดสินใจ การวางแผน และดวง ที่จะต้องวิเคราะห์ คิด และจัดอันดับ เพื่อให้เป็นผู้เข้าแข่งขันที่ชนะเกมในตำแหน่ง "คนกลาง" โดยเมื่อแข่งขันในแต่ละเกมเสร็จสิ้นลง ผู้เข้าแข่งขัน 2 คน แบ่งเป็นอันดับแรก หรือ "หัวแถว" 1 คน และอันดับสุดท้าย หรือ "ท้ายแถว" 1 คน ในแต่ละเกมจะถูกคัดออก (ทางรายการจะใช้คำว่า "ตาย" ตามชื่อรายการ) และจะถูกส่งไปนั่งที่เก้าอี้ข้างเวทีเพื่อดูและวิเคราะห์การแข่งขันในเกมถัดไปของผู้เข้าแข่งขันที่เหลือ หรือในบางเกมอาจใช้ผู้ที่ตกรอบให้ร่วมเล่นเกมหรือปั่นป่วนผู้แข่งขันที่เหลือได้ เพราะพิธีกรอาจบอกกติกาให้ทราบก่อนผู้เข้าแข่งขันที่เหลืออยู่เสมอ โดยหลังจากแข่งขันครบ 4 รอบแล้ว ผู้เข้าแข่งขัน 1 คนที่ชนะทั้ง 4 เกม ซึ่งจะอยู่ในตำแหน่ง "คนกลาง" จะเป็นผู้ชนะประจำสัปดาห์
ตั้งแต่วันที่ 31 มกราคม พ.ศ. 2565 มีการปรับรูปแบบรายการ และเปลี่ยนชื่อเป็น หัวท้ายตายก่อน 3×3 โดยยังคงรูปแบบกติกาเหมือนแบบปกติ แต่ปรับปรุงเกมการแข่งขัน โดยแข่งขันเป็นทีม ทีมละ 3 คน และเพิ่มเกมการแข่งขันทั้งหมดเป็น 5 เกม โดยทีมใดอยู่อันดับที่ 2 (ทีมอันดับกลาง) ในแต่ละเกม จะได้ 1 คะแนน ส่วนทีมหัวและทีมท้ายจะไม่ได้คะแนน และทุกคนจะเล่นครบ 5 เกม ทีมที่ได้คะแนนครบ 3 คะแนนก่อน จะเป็นทีมที่ชนะ และผ่านเข้าสู่รอบแจ็คพอต อย่างไรก็ตาม รูปแบบนี้ได้รับกระแสตอบรับในทางลบ จึงใช้เพียงจำนวน 8 เทป จนถึงวันที่ 21 มีนาคม และกลับไปใช้รูปแบบแรกตามกระแสคำเรียกร้องตั้งแต่วันที่ 28 มีนาคม
รูปแบบรายการ > รอบแจ็คพอต

ในช่วงท้ายรายการ จะให้ผู้ชนะประจำสัปดาห์เลือกของรางวัลจากผู้ที่ตกรอบ โดยมีรางวัลใหญ่ที่สุดจำนวน 1 รางวัล ต่อมาตั้งแต่วันที่ 19 เมษายน พ.ศ. 2564 มีการปรับรูปแบบรอบแจ็คพอต โดยมีแผ่นป้าย 6 แผ่นป้าย พิธีกรจะให้ผู้ชนะจับสลากหาผู้ที่ตกรอบขึ้นมารับรางวัลร่วมกับตน จากนั้นจะใบ้ของรางวัลในแต่ละแผ่นป้ายซึ่งจะมีความเกี่ยวข้องกับของรางวัลใหญ่ และให้ผู้ชนะเลือก 2 แผ่นป้าย โดยให้ตนเอง 1 รางวัล และผู้ที่ถูกจับสลากขึ้นมาอีก 1 รางวัล
ส่วนรอบแจ็คพอตของรูปแบบ 3×3 จะมีแผ่นป้าย 6 แผ่นป้ายเหมือนเดิม แต่ทีมที่แพ้ทั้ง 2 ทีม จะทำการหยิบแผ่นป้ายออก ทีมละ 1 ป้าย รวมเป็น 2 ป้าย และให้ทีมที่ชนะเลือกแผ่นป้ายที่เหลือ
ส่วนรอบแจ็คพอตหลังจากกลับมาใช้รูปแบบปกติตั้งแต่วันที่ 28 มีนาคม พ.ศ. 2565 มีการปรับเล็กน้อย โดยผู้ชนะจะสามารถจับสลากหาผู้ที่ตกรอบขึ้นมารับรางวัลร่วมกับตนได้ 2 คน และผู้ชนะจะต้องเลือกของรางวัลจำนวน 3 แผ่นป้าย, ตั้งแต่วันที่ 19 กันยายน เพิ่มแผ่นป้ายเป็น 7 แผ่นป้าย และตั้งแต่วันที่ 20 มีนาคม พ.ศ. 2566 ผู้ชนะจะเลือกของรางวัลให้ตนเองก่อน หากเลือกแล้วได้รับของรางวัลใหญ่ เกมจะจบทันที แต่หากเลือกแล้วไม่ได้รับของรางวัลใหญ่ จะต้องจับสลากหาผู้ที่ตกรอบขึ้นมาอีก 1 คน แล้วเลือกแผ่นป้ายของรางวัลให้คนดังกล่าว
ผู้เข้าแข่งขัน

บทความหลัก: รายชื่อผู้เข้าแข่งขันในหัวท้ายตายก่อน
การตอบรับ

รายการมีผู้ชมและการพูดถึงรายการนี้จำนวนมาก ส่งผลให้มีเรตติ้งในการรับชมสดทางช่องเวิร์คพอยท์เป็นอย่างดีในการออกอากาศหลายตอน นอกจากนี้ ยังมีการรับชมรายการย้อนหลังในยูทูบเป็นจำนวนมากจนเป็นกระแสคลิปในส่วนมาแรงในหลายตอน และเกมที่ทำให้รายการนี้โด่งดัง นั้นก็คือ จำนวนลับ นับให้ถูก ซึ่งเป็นกระแสพูดถึงเกี่ยวกับโจทย์เพลงประจำสัปดาห์ที่ติดหู และ สายด่วนชวนตาย ที่ทำให้ผู้ชมคอยลุ้นกับการรอสายทุกรอบอย่างตื่นเต้นไม่แพ้ผู้เข้าแข่งขัน
รางวัล

| ปี | รางวัล | สาขา | ผล | หมายเหตุ |
| --- | --- | --- | --- | --- |
| 2565 | รางวัลนาฏราช ครั้งที่ 13 | เกมโชว์ยอดเยี่ยม | เสนอชื่อเข้าชิง |  |
| 2566 | นาคราชอวอร์ด | รายการเกมโชว์ยอดเยี่ยมแห่งปี | ชนะ |  |
สะใภ้จ้าว

| สะใภ้จ้าว |
| --- | --- |

ประเภท: ละครโทรทัศน์
เขียนโดย: บทประพันธ์ : รจนา บทโทรทัศน์ : วิสุทธิชัย บุณยะกาญจน   Sanctuary
กำกับโดย: ชนินทร ประเสริฐประศาสน์
แสดงนำ: พ.ศ. 2545 สหรัถ สังคปรีชา สุนิสา เจทท์ พ.ศ. 2558 ธนวรรธน์ วรรธนะภูติ พิจักขณา วงศารัตนศิลป์
ประเทศแหล่งกำเนิด:  ประเทศไทย
ภาษาต้นฉบับ: ภาษาไทย
จำนวนตอน: 17 ตอน (2558)
การผลิต
ผู้อำนวยการผลิต: อรุโณชา ภาณุพันธุ์
ความยาวตอน: 150 นาที (2558)
บริษัทผู้ผลิต: บรอดคาซท์ ไทย เทเลวิชั่น
ออกอากาศ
เครือข่าย: สถานีวิทยุโทรทัศน์ไทยทีวีสีช่อง 3
ออกอากาศ: 12 ตุลาคม – 7 ธันวาคม พ.ศ. 2558
สะใภ้จ้าว เป็นละครโทรทัศน์ไทย ละครพีเรียดแนวโรแมนติกคอมเมดี้ ดัดแปลงจากบทประพันธ์ของ "รจนา" หรือ สุภาว์ เทวกุล ถูกนำมาสร้างครั้งแรกเมื่อปี พ.ศ. 2545 ออกอากาศทาง สถานีวิทยุโทรทัศน์ไทยทีวีสีช่อง 3 ผลิตโดย บริษัท บรอดคาซท์ ไทย เทเลวิชั่น โดยผู้จัดละคร อรุโณชา ภานุพันธุ์ นำแสดงโดย สหรัถ สังคปรีชา และ สุนิสา เจทท์  ออกอากาศทุกวันศุกร์–เสาร์–อาทิตย์ เวลา 20.20 – 22.20 น. เมื่อวันที่ 7 มิถุนายน พ.ศ. 2545 – 19 กรกฎาคม พ.ศ. 2545 และในปี พ.ศ. 2558 ได้มีการนำกลับมาสร้างเป็นละครอีกครั้ง นำแสดงโดย ธนวรรธน์ วรรธนะภูติ และ พิจักขณา วงศารัตนศิลป์ ผลิตโดยบริษัทและผู้จัดละครเดียวกันกับเวอร์ชันก่อน และออกอากาศทาง สถานีวิทยุโทรทัศน์ไทยทีวีสีช่อง 3 ทุกวันจันทร์–อังคาร เวลา 20.20 – 22.50 น. ระหว่างวันที่ 12 ตุลาคม พ.ศ. 2558 – 7 ธันวาคม พ.ศ. 2558
เพลงประกอบละคร > พ.ศ. 2545

| ลำดับ | ชื่อเพลง | ศิลปิน | คำร้อง | ทำนอง | เรียบเรียง |
| --- | --- | --- | --- | --- | --- |
| 1 | ใจเอย | มาช่า วัฒนพานิช | ปิติ ลิ้มเจริญ | ปิติ ลิ้มเจริญ | ประกาศิต โบสุวรรณ |
| 2 | อยากจะบอกให้เธอรู้ | สหรัถ สังคปรีชา | วิสูตร แสงอรุณเลิศ | สหรัถ สังคปรีชา | สหรัถ สังคปรีชา   RUBA MOSAN |
เพลงประกอบละคร > พ.ศ. 2558

| ลำดับ | ชื่อเพลง | ศิลปิน | คำร้อง | ทำนอง | เรียบเรียง |
| --- | --- | --- | --- | --- | --- |
| 1 | ความคิดถึงแกล้งกัน | อาภาภัทร ภูมิภักดิ์ | ณรงค์วิทย์ เตชะธนะวัฒน์ | BANANA BOAT | BANANA BOAT |
| 2 | คนใกล้ตัว | อนุสรณ์ มณีเทศ | ณรงค์วิทย์ เตชะธนะวัฒน์ | อัจฉริยา ดุลยไพบูลย์ | BANANA BOAT |
| 3 | เส้นทางหัวใจ | บัวชมพู ฟอร์ด | ณรงค์วิทย์ เตชะธนะวัฒน์ | ปรเมศวร์ เหมือนสนิท | ปรเมศวร์ เหมือนสนิท |
แหล่งข้อมูลอื่น

เรื่องย่อละคร บทละคร สะใภ้จ้าว by Dara.truelife.com เก็บถาวร 2015-11-20 ที่ เวย์แบ็กแมชชีน
ช่อง 3 นำความประทับใจแห่งวังวุฒิเวศน์ กลับมาให้ชมอีกครั้งใน ‘สะใภ้จ้าว’
เรื่องย่อ "สะใภ้จ้าว"
“พี่หน่อง” ปลื้มใจ “สะใภ้จ้าว” ออนแอร์อีกครั้ง!!
“โป๊ป-น้ำตาล” หวนคืนจออีกครั้ง!! ในช่วงละครฮิตเสาร์-อาทิตย์ “สะใภ้จ้าว”
สมเด็จพระวันรัตน์ (ทับ พุทฺธสิริ)

| สมเด็จพระวันรัตน์ (ทับ พุทฺธสิริ) |
| --- | --- |

คำนำหน้าชื่อ: เจ้าประคุณ
ส่วนบุคคล
เกิด: 6 พฤศจิกายน พ.ศ. 2349 (86 ปี)
มรณภาพ: 4 พฤศจิกายน พ.ศ. 2434
นิกาย: ธรรมยุติกนิกาย
การศึกษา: เปรียญธรรม 9 ประโยค
ตำแหน่งชั้นสูง
ที่อยู่: วัดโสมนัสราชวรวิหาร กรุงเทพมหานคร
ตำแหน่ง: เจ้าอาวาสวัดโสมนัสราชวรวิหาร เจ้าคณะใหญ่ฝ่ายใต้
สมเด็จพระวันรัตน์ นามเดิม ทับ ฉายา พุทฺธสิริ (6 พฤศจิกายน พ.ศ. 2349 — 4 พฤศจิกายน พ.ศ. 2434) เป็นสมเด็จพระวันรัตรูปที่ 12 แห่งกรุงรัตนโกสินทร์ เป็นหนึ่งในพระมหาเถระ  10 องค์ผู้เป็นต้นวงศ์ธรรมยุติกนิกาย ได้ดำรงตำแหน่งเจ้าคณะใหญ่ฝ่ายใต้ และเจ้าอาวาสรูปแรกของวัดโสมนัสราชวรวิหาร นอกจากนี้ท่านยังเป็นพระมหาเถระที่มีความรู้แตกฉานในพระไตรปิฎก ชอบธุดงค์ และเคร่งครัดในพระธรรมวินัยเป็นอย่างยิ่ง
ประวัติ > ชาติกำเนิด

สมเด็จพระวันรัตน์ มีนามเดิมว่า ทับ เกิดเมื่อวันพฤหัสบดีที่ 6 พฤศจิกายน พ.ศ. 2349 แรม 10 ค่ำ เดือน 11 ในรัชกาลที่ 1 ณ หมู่บ้านสกัดน้ำมันปากคลองผดุงกรุงเกษม ฝั่งตะวันออก ใกล้วัดเทวราชกุญชรวรวิหาร กรุงเทพมหานคร โยมบิดาชื่ออ่อน ผู้คนนิยมเรียกว่าท่านอาจารย์อ่อน โยมมารดาชื่อคง ท่านเป็นบุตรคนโตในตระกูลนี้ กล่าวกันว่าครอบครัวของท่านเป็นชาวกรุงเก่า แต่เมื่อกรุงศรีอยุธยาเสียแก่พม่าเมื่อ พ.ศ. 2310 ก็ได้อพยพเข้ามาอยู่ในกรุงเทพฯ
ประวัติ > การศึกษาขณะเป็นฆราวาส

ในรัชกาลที่ 2 เมื่อท่านมีอายุ 9 ขวบ ได้เข้าเรียนอักษรสมัยอยู่ที่วัดภคินีนาถวรวิหาร ต่อมาได้เข้าเรียนภาษาบาลีตามสูตรมูลกัจจายน์ที่วัดมหาธาตุยุวราชรังสฤษฎิ์ราชวรมหาวิหารตั้งแต่สมัยที่ยังไม่ได้บวช ครั้งนั้นพระบาทสมเด็จพระนั่งเกล้าเจ้าอยู่หัวยังทรงดำรงพระยศเป็นสมเด็จพระเจ้าลูกเธอ กรมหมื่นเจษฎาบดินทร์ ทรงพอพระราชหฤทัยในตัวท่านจึงทรงให้อุปการะในการเล่าเรียนศึกษาพระปริยัติธรรมของท่าน ทรงจัดสอบความรู้ผู้ที่เรียนสูตรเรียนมูลที่วังเนือง ๆ ท่านได้ไปสอบถวาย โปรดประทานรางวัล และทรงเมตตาในตัวท่านแต่นั้นมา
ประวัติ > อุปสมบท 7 ครั้ง

ท่านได้บรรพชาเมื่ออายุเท่าไรยังไม่ปรากฏหลักฐาน ทราบแต่ว่าท่านได้บรรพชาเป็นสามเณรที่วัดสังเวชวิศยารามวรวิหาร บางลำพู ครั้นได้บรรพชาเป็นสามเณรแล้ว พระบาทสมเด็จพระนั่งเกล้าเจ้าอยู่หัวสมัยที่ยังดำรงพระยศเป็นกรมหมื่นเจษฎาบดินทร์ ได้โปรดให้ท่านไปอยู่วัดราชโอรสารามราชวรวิหารที่ทรงสร้างขึ้น ให้อยู่เรียนในสำนักของพระโพธิวงศ์ (ขาว) ขณะดำรงสมณศักดิ์ที่พระญาณไตรโลก ต่อมาเรียนพระปริยัติธรรมในสำนักพระพุทธโฆษาจารย์ (คง) วัดอรุณราชวรารามราชวรมหาวิหาร แต่ครั้งยังดำรงสมณศักดิ์ที่พระวินัยมุนี ขณะนั้นพระบาทสมเด็จพระจอมเกล้าเจ้าอยู่หัวขณะดำรงพระอิสสริยยศเป็นเจ้าฟ้ามงกุฎประทับที่พระราชวังเดิม ได้เสด็จไปวัดอรุณฯ อยู่เสมอ จึงรู้จักคุ้นเคยกับท่านมาแต่ครั้งนั้น
ครั้นเมื่ออายุครบอุปสมบทแล้ว คุณโยมของท่านจึงให้ท่านมาอุปสมบทที่วัดเทวราชกุญชรอันเป็นวัดที่ตั้งอยู่ใกล้บ้านเดิม ท่านจึงได้อุปสมบทเมื่อปีจอ พ.ศ. 2369 ที่วัดเทวราชกุญชร โดยมีพระธรรมวิโรจน์ (เรือง) วัดราชาธิวาสราชวรวิหาร เป็นพระอุปัชฌาย์ สมเด็จพระพุทธโฆษาจารย์ (ขุน) วัดโมลีโลกยารามราชวรวิหาร เป็นพระกรรมวาจาจารย์ พระวินัยมุนี (คง) วัดอรุณราชวราราม เป็นพระอนุสาวนาจารย์
เมื่อบวชได้ 2 พรรษา ได้อุปสมบทซ้ำตามแบบมอญตามคำแนะนำของเจ้าฟ้ามงกุฎ (พระบาทสมเด็จพระจอมเกล้าเจ้าอยู่หัวขณะผนวช) โดยทรงนิมนต์พระอุดมญาณ วัดชนะสงคราม มาเป็นพระอุปัชฌาย์ และทรงเป็นพระกรรมวาจาจารย์ด้วยพระองค์เองได้ฉายาทางธรรมว่า พุทฺธสิริ ภายหลังมีรับสั่งกับพระทับว่าสำเนียงและอักขระของพระองค์อาจไม่ชัดเจนอย่างพระมอญแท้ จึงทรงอนุญาตให้พระทับบวชอีกเป็นครั้งที่ 3 โดยพระอุดมญาณเป็นพระอุปัชฌาย์ และพระมหาเกิด (หรือเกื้อ) เป็นพระกรรมวาจาจารย์ บวชแล้วตามเสด็จมาอยู่วัดราชาธิวาสราชวรวิหาร
เมื่อเจ้าฟ้ามงกุฎทราบว่ามีพระมอญซึ่งอุปสมบทในกัลยาณีสีมา (เชื่อว่าพระอรหันต์ผูกไว้) ในราชอาณาจักร จึงโปรดให้นิมนต์มา 18 รูป ทำการอุปสมบทพระองค์เองและศิษย์หลวงรวมทั้งพระทับ ณ อุทกุกเขปสีมา (โบสถ์แพ) หน้าวัดราชาธิวาส โดยมีพระสุเมธมุนี (ซาย พุทฺธวํโส) เป็นพระอุปัชฌาย์ นับเป็นอุปสมบทครั้งที่ 4 แต่ภายหลังท่านสงสัยในพระกรรมวาจารย์ จึงนิมนต์พระมอญมาบวชท่านซ้ำอีกเป็นครั้งที่ 5 ณ อุทกุกเขปสีมา หน้าวัดปรัก เมืองปทุมธานี
ต่อมาเจ้าฟ้ามงกุฎทรงพระดำริว่าการอุปสมบทที่โบสถ์แพหน้าวัดราชาธิวาสนั้นสวดเฉพาะญัตติจตุตถกรรม ไม่ได้สวดบุพพกิจ ทรงสงสัยว่าการบวชจะไม่ถูกต้อง จึงรับสั่งให้อุปสมบทใหม่ ท่านจึงไปที่วัดดอนกระฎี นิมนต์พระมอญมาบวชให้ท่านอีก ณ โบสถ์แพหน้าวัดนั้น ถือเป็นอุปสมบทครั้งที่ 6
เมื่อท่านไปนมัสการพระปฐมเจดีย์ ได้อธิษฐานปฏิญาณตนเป็นอุปสัมบันภิกษุเฉพาะต่อพระพุทธเจ้า ท่านถือว่าครั้งนี้เป็นอุปสมบทกรรมครั้งที่ 7
ประวัติ > การศึกษาขณะเป็นบรรพชิต

ขณะอยู่วัดราชาธิวาส ท่านได้ศึกษาในสำนักของพระธรรมวิโรจน์ (เรือง) วัดราชาธิวาส และศึกษาเล่าเรียนในสำนักพระอาจารย์อาจ พนรัตน ที่วัดไทรทอง (วัดเบญจมบพิตรดุสิตวนารามราชวรวิหาร) บ้าง ที่พระมหาเกื้อ วัดชนะสงครามราชวรมหาวิหาร บ้างเนือง ๆ
เมื่อเจ้าฟ้ามงกุฏผนวชอยู่ที่วัดมหาธาตุ ได้เสด็จไปวัดราชาธิวาสบ่อยครั้ง และพบท่านบวชอยู่ที่นั่น ด้วยความที่คุ้นเคยกันมาก่อนจึงตรัสชวนให้มาอยู่วัดมหาธาตุ ท่านก็ได้ถวายตัวเป็นศิษย์ เล่าเรียนปริยัติธรรมในสำนักเจ้าฟ้าพระมงกุฎบ้าง ในสำนักพระวิเชียรปรีชา (ภู่) บ้าง นับแต่ที่ท่านบวชได้ 2 พรรษา
เมื่อบวชแปลงแล้วได้เล่าเรียนในสำนักเจ้าฟ้าพระมงกุฎต่อมา และได้ตามเสด็จออกธุดงค์อยู่เสมอ จึงไม่ได้เข้าสอบเปรียญ
ถึงปีวอก พ.ศ. 2379 เมื่อท่านมีพรรษา 11 อายุ 31 ปี ยังเป็นพระอันดับอยู่ พระบาทสมเด็จพระนั่งเกล้าเจ้าอยู่หัวทรงอาราธนาเจ้าฟ้าพระมงกุฎไปครองวัดบวรนิเวศราชวรวิหาร และในสมัยนั้นพระสงฆ์วัดราชาธิวาสมีทั้งพระมหานิกายและพระธรรมยุตอยู่ด้วยกัน แต่อธิบดีสงฆ์เป็นมหานิกายจึงได้โปรดให้ท่านอยู่ครองฝ่ายธรรมยุตที่วัดราชาธิวาส ครั้นพระบาทสมเด็จพระจอมเกล้าเจ้าอยู่หัวเสด็จมาประทับที่วัดบวรนิเวศวิหารเรียบร้อยแล้ว พระทับเพิ่งกลับจากธุดงค์ จึงโปรดให้ท่านเข้าแปลพระปริยัติธรรมในสนามหลวง ครั้งแรกท่านแปลได้ถึงเปรียญธรรม 7 ประโยค แล้วท่านไม่แปลต่อ ภายหลังจึงเข้าแปลอีกได้ 2 ประโยค รวมเป็นเปรียญธรรม 9 ประโยค
ประวัติ > เป็นเจ้าอาวาสวัดโสมนัสวิหาร

หลังจากที่พระบาทสมเด็จพระจอมเกล้าเจ้าอยู่หัวทรงลาผนวชและขึ้นครองราชย์ในปี 2394 แล้ว พระองค์ได้ทรงสร้างวัดโสมนัสวิหารขึ้น ด้วยพระราชทรัพย์ของสมเด็จพระนางเจ้าโสมนัสวัฒนาวดี ได้พระราชทานนามว่า "วัดโสมนัสวิหาร" โดยทรงวางศิลาฤกษ์พระอุโบสถ เมื่อวันที่ 15 มกราคม พ.ศ. 2396 ทรงสร้างเป็นพระอารามหลวงชั้นโท ชนิดราชวรวิหาร ในเนื้อที่ 31 ไร่เศษ ครั้งสิ่งก่อสร้างสำเร็จลงบ้าง พอเป็นที่อาศัยอยู่จำพรรษาของภิกษุสามเณรได้บ้างแล้ว ใน พ.ศ. 2399 พระองค์ก็ได้ทรงอาราธนาพระอริยมุนี (ทับ พุทฺธสิริ) (สมณศักดิ์ในขณะนั้น) จากวัดราชาธิวาส พร้อมด้วยคณะสงฆ์ประมาณ 40 รูป โดยขบวนแห่ทางเรือ ให้มาอยู่ครองวัดโสมนัสวิหาร ท่านจึงได้เป็นเจ้าอาวาสรูปแรกของวัดนี้ ท่านปกครองวัดโสมนัสวิหารมาจนกระทั่งได้ถึงแก่มรณภาพ
สมณศักดิ์

ในปีใดไม่ปรากฏหลักฐาน แต่หลังจากเป็นเปรียญธรรม 9 ประโยคแล้ว พระบาทสมเด็จพระนั่งเกล้าเจ้าอยู่หัวได้ตั้งเป็นพระราชาคณะที่ พระอริยมุนี
พ.ศ. 2400 พระบาทสมเด็จพระจอมเกล้าเจ้าอยู่หัวทรงเลื่อนสมณศักดิ์เป็นพระราชาคณะผู้ใหญ่ที่ พระพรหมมุนี คัมภีรญาณนายก ตรีปิฎกปัญญาคุณาลังกรณ์ มหาคฤศร บวรสังฆาราม คามวาสี
พ.ศ. 2415 พระบาทสมเด็จพระจุลจอมเกล้าเจ้าอยู่หัวโปรดเกล้าฯ ให้เลื่อนสมณศักดิ์เป็นพระราชาคณะเจ้าคณะรองฝ่ายเหนือที่ พระพิมลธรรม มหันตคุณวิบุลยปรีชาญาณนายก ตรีปิฎกคุณาลังการภูษิต อุดรทิศคณฤศร บวรสังฆารามคามวาสี
พ.ศ. 2422 ได้เลื่อนสมณศักดิ์เป็นสมเด็จพระราชาคณะเจ้าคณะใหญ่ฝ่ายใต้ที่ สมเด็จพระวันรัตน์ ปริยัติพิพัฒน์พงศ์ วิสุทธิสงฆ์ปริณายก ตรีปิฎกโกศล วิมลญาณสุนทร มหาทักษิณคณฤศร บวรสังฆาราม คามวาสี อรัญวาสี
มรณภาพ

สมเด็จพระวันรัตน์ (ทับ พุทฺธสิริ) เริ่มสุขภาพอ่อนแอลงตามอายุขัย จนวันที่ 2 พฤศจิกายน พ.ศ. 2434 อาการเริ่มทรุดหนักลง จนถึงแก่มรณภาพเมื่อวันพุธที่ 4 พฤศจิกายน ตรงกับวันขึ้น 4 ค่ำ เดือน 12 เวลา 16:10 น. สิริอายุได้ 86 ปี พรรษา 65 พระบาทสมเด็จพระจุลจอมเกล้าเจ้าอยู่หัวเสด็จฯ ไปสรงน้ำศพและพระราชทานโกศไม้สิบสองเป็นเกียรติยศ ได้รับพระราชทานเพลิงศพ ณ เมรุวัดเทพศิรินทราวาส เมื่อวันที่ 2 มีนาคม พ.ศ. 2435
ศิษย์ที่สำคัญ

พระจันทรโคจรคุณ (ยิ้ม จนฺทรํสี)
พระธรรมราชานุวัตร (ต่าย วารโณ)
พระพรหมมุนี (เหมือน สุมิตฺโต)
สมเด็จพระพุฒาจารย์ (เขียว จนฺทสิริ)
พระพรหมมุนี (แฟง กิตฺติสาโร)
พระราชพงษ์ปฏิพัทธ (หม่อมราชวงศ์ล้น ญาณวโร)
พระวรวงศ์เธอ พระองค์เจ้าพระอรุณนิภาคุณากร ที่สมเด็จพระพุฒาจารย์
พระธรรมไตรโลกาจารย์ (เดช ฐานจาโร)
สมเด็จพระมหาวีรวงศ์ (ยัง เขมาภิรโต)
พระธรรมราชานุวัตร (แสง พุทฺธทตฺโต)
พระเจ้าวรวงศ์เธอ กรมหลวงชินวรสิริวัฒน์ สมเด็จพระสังฆราชเจ้า
พระยาอนุชิตชาญไชย (สาย สิงหเสนี)
พระยาสิงห์เสนี (สอาด สิงหเสนี)
คณะสงฆ์ที่ร่วมอุปสมบทพระบาทสมเด็จพระจุลจอมเกล้าเจ้าอยู่หัว ในปี พ.ศ. 2416 
สมเด็จพระวันรัตน์ (พุทฺธสิริ) คือรูปที่ 4 นับจากทางขวา
รายชื่อระบบรถโดยสารประจำทางด่วนพิเศษ

รายชื่อระบบรถโดยสารประจำทางด่วนพิเศษทั่วโลก
แอฟริกา > ไนจีเรีย

เลกอส
แอฟริกา > แอฟริกาใต้

เคปทาวน์
โจฮันเนสเบิร์ก
Nelson Mandela Bay
Tshwane
Rustenburg
แอฟริกา > แทนซาเนีย

Dar-es-Salaam
แอฟริกา > ยูกันดา

กัมปาลา: โครงการ
เอเชีย > อาเซียน

รถโดยสารประจำทางนครพนมเปญ
รถโดยสารด่วนพิเศษ สายสาทร–ราชพฤกษ์
ทรานส์จาการ์ตา
รถโดยสารด่วนพิเศษ นครหลวงเวียงจันทน์
รถโดยสารด่วนพิเศษ สายซันเวย์
EDSA Carousel
รถโดยสารด่วนพิเศษ ฮานอย
เอเชีย > อาเซียน > รูปภาพ

บีอาร์ที สายสาทร–ราชพฤกษ์
ทรานส์จาการ์ตา
บีอาร์ทีสายซันเวย์
EDSA Carousel
บีอาร์ทีนครพนมเปญ
เอเชีย > จีน

ไฮไลท์สีฟ้า คือ ยังไม่เปิดให้บริการ
| ระบบ | ชื่อจีน | ตัวย่อ | เมือง | เปิดให้บริการ | จำนวนเส้นทาง  | จำนวนสถานี  | ระยะทาง (กม> )  | หมายเหตุ |
| --- | --- | --- | --- | --- | --- | --- | --- | --- |
| รถโดยสารประจำทางด่วนพิเศษหางโจว | 杭州BRT | HZBRT | หางโจว | 2006 | 2 | 50 | 55 |  |
| รถโดยสารประจำทางด่วนพิเศษปักกิ่ง | 北京BRT | BJBRT | ปักกิ่ง | 2004 | 4 | 60 | 54 |  |
| รถโดยสารประจำทางด่วนพิเศษคุนหมิง | 昆明BRT | KMBRT | คุนหมิง | 1999 | 5 | 63 | 46 |  |
| รถโดยสารประจำทางด่วนพิเศษชางโจว | 常州BRT | CZBRT | ชางโจว | 2008 | 2 | 51 | 44 |  |
| รถโดยสารประจำทางด่วนพิเศษเซี่ยเหมิน | 厦门BRT | XMBRT | เซี่ยเหมิน | 2008 | 3 | 31 | 40 |  |
| รถโดยสารประจำทางด่วนพิเศษจี๋หนาน | 济南BRT | JNBRT | จี๋หนาน | 2008 | 2 | 46 | 34 |  |
| รถโดยสารประจำทางด่วนพิเศษเซาจวง | 枣庄BRT | ZZBRT | เซาจวง | 2010 | 2 | 49 | 62 |  |
| รถโดยสารประจำทางด่วนพิเศษเจิ้งโจว | 郑州BRT | ZZBRT | เจิ้งโจว | 2009 | 8 | 38 | 30 |  |
| รถโดยสารประจำทางด่วนพิเศษกว่างโจว | 广州BRT | GBRT | กว่างโจว | 2010 | 1 | 26 | 22 |  |
| รถโดยสารประจำทางด่วนพิเศษดาเหลียน | 大连BRT | DLBRT | ดาเหลียน | 2008 | 1 | 13 | 13 |  |
| รถโดยสารประจำทางด่วนพิเศษชงฉิ่ง | 重庆BRT | CQBRT | ชงฉิ่ง | 2008 | 1 | 9 | 11 |  |
| รถโดยสารประจำทางด่วนพิเศษเหอเฝ่ย์ | 合肥BRT | HFBRT | เหอเฝ่ย์ | 2010 | 1 | 9 | 7 |  |
| Yancheng BRT | 盐城BRT |  | Yancheng | 2010 | 2 | 24 | 16 |  |
| รถโดยสารประจำทางด่วนพิเศษอุรุมชี | 乌鲁木齐BRT |  | อุรุมชี | 2011 | 3 | 55 | 42 |  |
| รถโดยสารประจำทางด่วนพิเศษเซี่ยงไฮ้ | 上海BRT | SHBRT | เซี่ยงไฮ้ | 20XX |  |  |  |  |
| รถโดยสารประจำทางด่วนพิเศษเชินเจิ้น | 深圳BRT | SZBRT | เชินเจิ้น | 20XX |  |  |  |  |
| รถโดยสารประจำทางด่วนพิเศษอู๋ซี | 无锡BRT | WXBRT | อู๋ซี | 20XX |  |  |  |  |
| รถโดยสารประจำทางด่วนพิเศษซีอาน | 西安BRT | XABRT | ซีอาน | 20XX |  |  |  |  |
| รถโดยสารประจำทางด่วนพิเศษเฉิ่นหยาง | 沈阳BRT | SYBRT | เฉิ่นหยาง | 20XX |  |  |  |  |
หมายเหตุ
↑  Lines in operation counts the number of main lines only.
↑  Stations connected by transfers are counted as one station, unless otherwise noted.
↑  Network length refers to track length and lines that share track are counted only once.
↑  running on the Nan Zhongzhouxian (South Central Axis Line), The line terminates at Qianmen and Demaozhuang
↑  There are significant sections that are on dedicated elevated roads. BRT one 33.4 km, BRT 1 Interchange 18.7 km, BRT 2 15.3 km.
แหล่งข้อมูลอื่น

Bus Rapid Transit Planning Guide - Institute for Transportation & Development Policy - (available for download in pdf) เก็บถาวร 2010-12-06 ที่ เวย์แบ็กแมชชีน
Bus Rapid Transit Practitioner's Guide - TCRP Report 118 - sponsored by FHWA (available for download in pdf)
BRT in China & selected worldwide systems เก็บถาวร 2018-12-26 ที่ เวย์แบ็กแมชชีน
ฮานอยบีอาร์ที
กว่างโจวบีอาร์ที
Xiamen BRT
สรรพสิริ วิรยศิริ

| สรรพสิริ วิรยศิริ |
| --- | --- |

เกิด: 10 กุมภาพันธ์ พ.ศ. 2463
เสียชีวิต: 15 ตุลาคม พ.ศ. 2555 (92 ปี)
การศึกษา: อนุปริญญา
ศิษย์เก่า: มหาวิทยาลัยวิชาธรรมศาสตร์และการเมือง
อาชีพ: นักข่าว ช่างภาพ นักเขียน
ปีปฏิบัติงาน: พ.ศ. 2484 – 2555
มีชื่อเสียงจาก: ผู้ถ่ายทอดสดเหตุการณ์ 6 ตุลา
กรรมการใน: ไทยโทรทัศน์
บิดามารดา: พระยามหาอำมาตยาธิบดี (เสง วิรยศิริ) (บิดา) นาฎ วิรยศิริ (มารดา)
รางวัล: รางวัลนราธิป
สรรพสิริ วิรยศิริ (10 กุมภาพันธ์ พ.ศ. 2463 – 15 ตุลาคม พ.ศ. 2555) เป็นผู้สื่อข่าวและผู้บริหารสำนักข่าวชาวไทย เคยดำรงตำแหน่งกรรมการผู้จัดการบริษัท ไทยโทรทัศน์ จำกัด, สถานีโทรทัศน์ไทยทีวีสีช่อง 9 และผู้อำนวยการสถานีวิทยุกระจายเสียง ท.ท.ท. เป็นบุคคลผู้บุกเบิกวงการโทรทัศน์ ข่าวโทรทัศน์ และโฆษณาโทรทัศน์ของไทย
ประวัติ

สรรพสิริเกิดเมื่อวันอังคารที่ 10 กุมภาพันธ์ พ.ศ. 2463 เป็นบุตรชายคนเล็กของพระยามหาอำมาตยาธิบดี (เส็ง วิรยศิริ) อดีตราชเลขานุการในพระองค์ พระบาทสมเด็จพระจุลจอมเกล้าเจ้าอยู่หัว กับนาฎ มหาอำมาตยาธิบดี มีพี่สามคนคือ ทวีศักดิ์, เข็มน้อย และอนงค์นาฏ จบการศึกษาชั้นมัธยมศึกษาจากโรงเรียนเทพศิรินทร์ อนุปริญญาทางกฎหมายจากมหาวิทยาลัยวิชาธรรมศาสตร์และการเมือง (ปัจจุบันคือ มหาวิทยาลัยธรรมศาสตร์) และวิชาการถ่ายภาพจากสถาบันการถ่ายภาพแห่งนิวยอร์ก
สรรพสิริเริ่มทำงานตั้งแต่ พ.ศ. 2484 เป็นเจ้าหน้าที่ข่าวต่างประเทศ ของกรมโฆษณาการ (ปัจจุบันคือ กรมประชาสัมพันธ์) และมีงานอดิเรกเป็นผู้สร้างสรรค์ภาพยนตร์โฆษณา โดยสร้างแอนิเมชันในประเทศไทยเป็นคนแรก จากภาพยนตร์โฆษณาชุดหนูหล่อ ของยาหม่องบริบูรณ์บาล์ม, ชุดหมีน้อย ของนมตราหมี ซึ่งได้รับรางวัลชนะเลิศ โฆษณาดีเด่นระดับภูมิภาคเอเชีย ที่ประเทศสิงคโปร์ เมื่อ พ.ศ. 2486 และชุดแม่มดกับสโนไวท์ ของแป้งน้ำควินนา
จากนั้นเมื่อ พ.ศ. 2492 เป็นบุคคลแรกที่เขียนบทความเรื่อง วิทยุภาพ ขึ้น และจอมพลแปลก พิบูลสงคราม ได้อ่านบทความดังกล่าวในปี พ.ศ. 2493 จึงมีดำริในการก่อตั้งสถานีวิทยุโทรทัศน์ขึ้น โดยจัดตั้งในรูปบริษัท ไทยโทรทัศน์ จำกัด ขึ้นเมื่อ พ.ศ. 2495 โดยสรรพสิริเข้าร่วมงานในสถานีโทรทัศน์ไทยทีวีช่อง 4 (ปัจจุบันคือ สถานีโทรทัศน์ช่อง 9 เอ็มคอตเอชดี) ด้วยการเป็นช่างภาพ ผู้รับผิดชอบฝ่ายข่าว และเป็นผู้ประกาศข่าวทางโทรทัศน์รุ่นแรกๆ ร่วมกับอาคม มกรานนท์
บทบาทในเหตุการณ์ 6 ตุลาคม 2519

ตั้งแต่ช่วงเช้าของวันที่ 6 ตุลาคม พ.ศ. 2519 สรรพสิรินั่งรถข่าวพร้อมนำกล้องภาพยนตร์ ไปบันทึกภาพเหตุการณ์ความรุนแรง บริเวณรอบนอกมหาวิทยาลัยธรรมศาสตร์ จากนั้นก็นำกลับมาตัดต่อ และบรรยายภาพด้วยตนเอง ตามความเป็นจริงที่พบเห็นมา แล้วนำออกอากาศในช่วงบ่าย ทางสถานีโทรทัศน์ไทยทีวีสีช่อง 9 ส่งผลให้คณะปฏิรูปการปกครองแผ่นดิน ที่นำโดยพลเรือเอกสงัด ชลออยู่ ซึ่งกระทำรัฐประหารในเย็นวันนั้น สั่งให้ปลดสรรพสิริออกจากทุกตำแหน่งใน บจก.ไทยโทรทัศน์ โดยทันที เป็นผลให้ต้องหลบไปพำนักที่จังหวัดระยองเป็นเวลาหลายปี
บั้นปลายชีวิต

เมื่อ พ.ศ. 2533 สรรพสิริก่อตั้งชมรมเรารักรถไฟ และหอเกียรติภูมิรถไฟ ซึ่งตั้งอยู่ภายในสวนจตุจักร รวมทั้งจัดทำหนังสือ เพื่อนรถไฟ และ รถไฟของเรา ต่อมา จุลศิริ วิรยศิริ ผู้เป็นบุตรชายรับหน้าที่ดูแลแทน เนื่องจากสรรพสิริล้มป่วยลงด้วยอาการอัลไซเมอร์ ทั้งนี้ สมาคมนักเขียนแห่งประเทศไทยประกาศเกียรติคุณ ให้เป็นนักเขียนอาวุโส ผู้มีผลงานเป็นที่ยกย่องกว้างขวางและเป็นหนึ่งในผู้ได้รับรางวัลนราธิป ครั้งที่ 2 ประจำปี พ.ศ. 2545 สรรพสิริถึงแก่กรรมเมื่อวันที่ 15 ตุลาคม พ.ศ. 2555 สิริอายุ 92 ปี